Elizabeth II av Storbritannia

Oppvekst

Elizabeth ble født i Mayfair i London. Faren var prins Albert, hertug av York (senere kong Georg VI), nest-eldste sønn av kong Georg V og dronning Mary. Moren var hertuginnen av York (født lady Elizabeth Bowes-Lyon), datter av Claude Bowes-Lyon, 14. jarl av Strathmore og Kinghorne.
Den unge prinsesse Elizabeth ble ikke sendt til vanlig skole, men fikk privat hjemmeundervisning sammen med søsteren Margaret. Den første læreren hennes var Marion Crawford (1909–1988). C.H.K. Marten, professor ved Eton College, var historielærer. Hun lærte seg fransk av belgiske og franske guvernanter. Prinsessen ble undervist i religion av erkebiskopen av Canterbury.
Elizabeth var 13 år da andre verdenskrig brøt ut. Prinsessen og den kongelige familie ble evakuert til slottet Windsor. Det forelå visse planer om å  evakuere henne til Nord-Amerika eller Canada, men den kongelige familien vegret seg mot dette. I 1940 fremstod hun for første gang på radio i BBC.
 
I 1945 begynte hun i Auxiliary Territorial Service, en kvinnelig del av den britiske armé. Hun er det eneste kvinnelige medlem i det britiske kongehus som inntil 2015 har tjenestegjort i hæren. Elizabeth var for det meste bilsjåfør og ble utdannet til bilmekaniker i forsvaret.

Tronarving

Da faren ble kong Georg VI i 1936 etter at broren Edvard VIIIs abdiserte, ble hun først i den britisk tronfølgen.
Prinsesse Elizabeth foretok sin første offisielle utenlandsreise i 1947. Den gikk til Sør-Afrika der hun og faren besøkte blant annet Cape Town og Taffelberget. Statsminister Jan Smuts var vert for besøket.
Elizabeth hadde møtt sin tilkommende mann prins Philip i 1934 og 1937 ved slektssamlinger i Danmark. Begge nedstammer fra Christian IX av Danmark og er samtidig også etterkommere etter dronning Viktoria. I 1939, da Elizabeth var 13 år, traff hun Philip i England. Hun ble forelsket, og de begynte å brevveksle.
Elizabeth forlovet seg med løytnant Philip Mountbatten den 9. juli 1947 og giftet seg den 20. november samme år. Philip hadde avsagt seg tittelen prins av Hellas og Danmark og tok familienavnet Mountbatten etter sin mor Alice, som var søster av Louis Mountbatten og kronprinsesse Louise av Sverige. Han konverterte samtidig fra den gresk-ortodokse tro til protestantismen. I samband med bryllupet fikk Philip tittelen Hans Kongelige Høyhet, Hertug av Edinburgh av sin svigerfar. Han ble britisk prins i 1957. Etter bryllupet bosatte de seg i Clarence House i London. 
Fra 1946 til 1953 var Philip stasjonert på Malta, da en britisk besittelse, mens han tjenestegjorde i flåten. Hans morbror lord Mountbatten hadde kjøpt Villa Gwardamangia i landsbyen Gwardamanġia i 1929. Elizabeth bodde der 1949 – 1951 når hun besøkte sin make.
Den 14. november 1948 fødte Elizabeth deres første barn, prins Charles.

Dronning

Den 6. februar 1952 døde Elizabeths far, kong Georg VI. Elizabeth og Philip befant seg da i Kenya, som da var en britisk koloni. Prinsesse Elizabeth ble utropt til dronning Elizabeth II. Hun ble kronet den 2. juni 1953 i Westminster Abbey. Kroningsseremonien var den første i Storbritannia som ble fjernsynsoverført. Farens kroning i 1937 var bare blitt filmet for filmavisen.
Som Canadas dronning åpnet hun De olympiske sommerleker i 1976 i Montréal. 
I 1977 feiret landet Elizabeth IIs 25 år på tronen, sølvjubileum.
1992 ble, ifølge henne selv i en tale i Londons Guildhall, et annus horribilis, da deres tre eldste barn ble separert fra sine respektive maker og Windsor Castle delvis brant ned.
I 2002 feiret hun 50 år på tronen, gulljubileum, og i 2012 60 år, diamantjubileum.

Utmerkelser

Elizabeth ble i 1955 tildelt storkors med kjede av St. Olavs Orden.